No More Hotels

No More Hotels ta referí na un movemento di base ("grassroots") creciente den Caribe Hulandes, cu desde añanan 2010 y mas marca for di añanan 2020 ta protesta contra e desaroyo di un industria di turismo considera insostenibel riba e islanan, cu enfasis special riba Aruba. E movemento ta dirigi su criticanan principalmente contra e construccion continuo di hotel, resort y condominionan grandi, loke segun e activistanan local ta resulta den sobreturismo y ta pone presion desproporcional riba medio ambiente, infrastructura y e comunidad local. 

E lema "No more hotels" ta wordo uza como grito di protesta y ta simbolisa un yamada pa un modelo di desaroyo alternativo, cu mas balansa entre economia, medio ambiente y calidad di bida di e poblacion residente.

 Origen 
E idea di "No More Hotels" (basta cu mas hotel) no ta nobo den e debate publico riba turismo na Aruba. Ya na april 2010, durante un manifestacion na Fisherman’s Huts contra plannan pa e binida di un hotel Ritz-Carlton, manifestantenan a uza e grito "No more hotels" pa expresa preocupacion tocante e limitacionnan fisico y ecologico di e isla.Exitoso demostracion pa salba Fisherman’s Huts, AweMainta (20 di april 2010)

E debate aki tabata conecta cu e dialogo anterior tocante e tema "carrying capacity" (capacidad di carga) di Aruba. Na 2005, Camara di Comercio di Aruba a lansa e campaña "Nos Isla, Nos Futuro" pa conscientisa residentenan riba e impacto di decisionnan riba e balansa entre progreso economico y  calidad di bida.Proyecto “Nos Isla, Nos Futuro” lo continua cu esfuersonan, Bon Dia Aruba (8 di december 2005) Mas despues, e estudio oficial Framework for Sustainable Tourism in Aruba (rapport Sam Cole, 2009), prepara riba encargo di Ministerio di Turismo, a señala e necesidad di regulacion mas estricto y planificacion sostenibel pa evita sobrecarga ambiental y social.

 Activismo y visibilidad 

Desde fin di 2023, e lema "No More Hotels" a bolbe ricibi atencion publico na Aruba door di accionnan di protesta mas visibel.No more hotels! Nieuw offensief, Antilliaans Dagblad (28 di februari 2024)Actiegroep geintimideerd, Antilliaans Dagblad (4 di september 2024) Un di e figuranan mas conoci den e fase aki ta e activista Nigel Maduro, kende a uza e graffiti cu e lema riba e muraya rond di escultura "Mama Driekiel" situa na rotonde di Eagle Beach, pa yama atencion riba temanan manera sostenibilidad, conservacion ambiental y preservacion di herencia cultural.Steun voor graffiti verdachte, Antilliaans Dagblad (13 di october 2023) 

Den 2024, varios otro accion di protesta a tuma luga,Melissa Stamper, ‘Meer hotels bouwen, maakt ecologische crisis op Aruba alleen maar erger’, NTR Caribe (4 di october 2024) incluyendo beach parties cu caracter educativo, cu e meta pa informa tanto local como turista tocante sobreturismo y impacto ambiental.Maduro: Instabilidad politico ta contribui na e dañamento di nos naturalesa y nos calidad di bida, NoticiaCla (16 di september 2024) 

Organisacionnan ambiental, manera Aruba Birdlife Conservation (ABC), a expresa preocupacionnan similar tocante e perdida di habitat y e presion riba biodiversidad local. Desde 2016, ABC a entama varios caso legal contra proyectonan turistico pa proteha naturalesa, particularmente den e area rond di Bubaliplas.Greg Peterson,  De Bubali-wetlands op Aruba "before" en "after", Antilliaans Dagblad (1 di juni 2018)

E accionnan aki a genera debate amplio den medionan di comunicacion local y internacional,Locals in Aruba protest unsustainable growth of hotel and tourism industry, globalvoices.org (9 di mei 2024) provocando tanto sosten como critica, y a contribui na un discusion mas amplio riba e rol di inversionistanan stranhero, uzo di tereno y sostenibilidad di e modelo turistico actual.

 Temanan principal 
Apesar di cu "No More Hotels" no ta un organisacion formal cu un liderazgo unico, e movemento ta uni riba varios punto comun, entre otro:
 oposicion contra construccion descontrola di hotelnan nobo
 yamada pa un moratorio riba hotel y resortnanAruba: Moratorium on new hotels, timeshares and condominiums, change.org
 proteccion di tereno natural y costa
 prioridad pa vivienda pa residentenan local riba desaroyo turistico
 transicion pa un modelo di turismo berdaderamente sostenibelMansur: Stel toerismeplafond Aruba vast, Antilliaans Dagblad (25 di april 2024
 preservacion di e isla pa futuro generacionnan.

Activistanan ta critica cu, apesar di iniciativanan "berde" for di gobierno y industria, e ritmo di construccion y e presion di sobreturismo ta sigui aumenta.

 Corsou 
Similar na Aruba, Corsou a experiencia un recuperacion fuerte y crecemento signifikante den turismo despues di 2020, cu a surpasa e nivelnan di prome cu pandemia COVID-19. Na fin di 2025, e lema "No More Hotels" a cuminsa aparece tambe den debate publico na Corsou. 

Segun un serie di articulo den Antilliaans Dagblad,Julian Neijhorst, No more hotels (1), Antilliaans Dagblad (12 di december 2025)Julian Neijhorst, No more hotels (2), Antilliaans Dagblad (19 di desember 2025)Julian Neijhorst, No more hotels (3), Antilliaans Dagblad (22 di desember 2025)Julian Neijhorst, No more hotels (4), Antilliaans Dagblad (25 di desember 2025) a surgi preocupacion tocante expansion rapido di turismo y desaroyo di costa na areanan manera na Marie Pampoen, Koraal Specht, Zakito y Bandabou. Den e debate aki ta cuestiona si construccion masal di hotel ta beneficia of, al contrario, ta perhudica e isla su medio ambiente, economia y bienestar social. Activistanan, manera Amigo di Tera y Fundacion Pro Monumento, ta exigi mas turismo sostenibel y proteccion pa naturalesa.

E hecho cu e lema "No More Hotels" ta resona den mas cu un isla ta indica cu e discusion riba limitacionnan di turismo y desaroyo ta parti di un debate regional mas amplio den Caribe Hulandes.

 Literatura 
 Sam Cole & Victoria M. Razak (2009), Framework for Sustainable Tourism in Aruba

Kategoria:Aruba
Kategoria:Kòrsou